google/wiki40b huggingface dataset:
Σινυάνγκα

Τοποθεσία

Η Σινυάνγκα (Shinyanga) βρίσκεται στην Αστική Περιοχή Σινυάνγκα (Shinyanga Urban District), Περιφέρεια Σινυάνγκα (Shinyanga Region), στη βόρεια Τανζανία. Η πόλη βρίσκεται περίπου 175 χιλιόμετρα (109 mi) οδικώς, νοτιοανατολικά της Μουάνζα (Mwanza), την πλησιέστερη μεγάλη πόλη. Η τοποθεσία αυτή βρίσκεται περίπου 475 χιλιόμετρα (295 mi), οδικώς, βορειοδυτικά της Ντοντόμα (Dodoma), την πρωτεύουσα της Τανζανίας. Οι συντεταγμένες της πόλης είναι: 3°39′43″S 33°25′23″E / 3.661945°S 33.423056°E / -3.661945; 33.423056.

Πληθυσμός

Το 2002, στην εθνική απογραφή, εκτιμήθηκε ο πληθυσμός της Σινυάνγκα (Shinyanga) σε περίπου 93.000 άτομα. Τον Αύγουστο του 2010, ο πληθυσμός της πόλης εκτιμήθηκε σε περίπου 107.360 άτομα.

Απαρίθμηση των Ελλήνων στην Περιφέρεια Σινυάνγκα (κατά το 1950)

Σε ολόκληρη την Περιφέρεια Σινυάνγκα (Shinyanga Region) και συγκεκριμένα στην πόλη Σινυάνγκα (Shinyanga), βρισκόταν εγκατεστημένος μόλις ένας Έλληνας, ο εκ Σάμου Ιωάννης Γιάκας. Ήταν ιδιοκτήτης ξενοδοχείου και τριών οικιών. Ασχολείτο με εργολαβικές επιχειρήσεις, όπου όλες σχεδόν οι ανοικοδομήσεις των κυβερνητικών οικημάτων, ανατίθεντο σε αυτόν. Είχε επίσης αναλάβει την τροφοδοσία και τον εφοδιασμό όλων των χρειωδών του προσωπικού και των εργατών του αδαμαντορυχείου του Ουίλλιαμσον, με τον οποίο συνδεόταν και προσωπικά. Ο Ιωάννης Γιάκας, ήταν μια πολλή δυναμική προσωπικότητα.

Αναδάσωση

Η περιοχή έχει ένα εξαιρετικά εντυπωσιακό πρόγραμμα αποκατάστασης δασών, το οποίο είναι καλά τεκμηριωμένο από τη Διεθνή Οργάνωση Τροφίμων και Γεωργίας, του Περιβαλλοντικού Προγράμματος των Ηνωμένων Εθνών και την Παγκόσμια Εταιρική σχέση για τη Δασική Αποκατάσταση του Τοπίου. Το πρόγραμμα αναφέρεται στην ταινία «Δάση για τον 21ο Αιώνα» («Forests for the 21st Century»).
Αλέξανδρος Α΄ Γκίκας

Βιογραφία

Η Οικογένειά του καταγόταν από το Φανάρι της Κωνσταντινούπολης και είχε εγκατασταθεί στις Παραδουνάβιες Ηγεμονίες. Ήταν γιος του Σκαρλάτου, ανιψιός του Ματθαίου και εγγονός του Γρηγορίου Β΄, που όλοι τους ήταν πρίγκιπες της Βλαχίας και Μολδαβίας.
Διαδέχθηκε τον πατέρα του το 1766 ως πρίγκιπας της Βλαχίας και παρέμεινε ως το 1768, που τον εκτόπισε η Ρωσική κατοχή.
Ροδρίγο Καράσο

Καριέρα

Γεννήθηκε στο Καρτάγο της Κόστα Ρίκα και προτού γίνει πρόεδρος υπηρέτησε ως διευθυντής της κεντρικής τράπεζας και γενικός διευθυντής της κρατικοποιημένης εταιρείας διυλιστηρίων, RECOPE.
Κατά τη διάρκεια της θητείας του, ο Καράσο ίδρυσε το πανεπιστήμιο για την ειρήνη, ένα ίδρυμα που εστίαζε και που ήταν αφιερωμένο στην έρευνα και την προώθηση της παγκόσμιας ειρήνης. Επίσης, μερίμνησε για την εξόρυξη πετρελαίου στην οροσειρά της Ταλαμάνκα, ενώ εγκαινίασε και το υδροηλεκτρικό εργοστάσιο στην Λίμνη Αρενάλ. Η κυβέρνηση του Καράσο συντόνισε επίσης τις ανασκαφές χρυσού στην νοτιότερη πλευρά της χώρας.
Στον τομέα της εξωτερικής πολιτικής, ο Καράσο υποστήριξε τους Σαντινίστας στη Νικαράγουα, εναντίον του δικτάτορα Αναστάσιο Σομόζα. Ωστόσο, η αντιπολίτευση και η δημόσια γνώμη κατηγόρησαν τον Καράσο για αποτυχία να προστατεύσει την κυριαρχία της χώρας του. Το 1981 η κυβέρνησή του διέκοψε κάθε διπλωματικό δεσμό με την Κούβα.
Η κυβέρνησή του αντιμετώπισε την παγκόσμια οικονομική ύφεση, όταν η τιμή του καφέ σημείωσε πολύ μεγάλη πτώση, σε συνδυασμό με την ιστορική αύξηση στις τιμές του πετρελαίου. Αγνοώντας τις εντολές του υπουργού του των οικονομικών, καθώς επίσης και του ΔΝΤ, συμβούλευσε την Κεντρική Τράπεζα να προβεί σε υψηλό δανεισμό, με σκοπό να διατηρηθεί η αξία του εθνικού νομίσματος, του κολόν, με αποτέλεσμα να γίνει υποτίμηση το Σεπτέμβριο του 1980. Λόγω του υψηλού χρέους, η Κόστα Ρίκα έκτοτε χαρακτηρίζεται από υπερπληθωρισμό.
Ο Καράσο παραιτήθηκε από πρόεδρος το 1982 και εν συνεχεία ήταν σθεναρός επικριτής του ΔΝΤ, των οικονομικών οργανισμών και τάχθηκε εναντίον της ζώνης ελευθέρου εμπορίου (CAFTA) στην Κεντρική Αμερική.
Απεβίωσε από καρδιακή προσβολή, στο Σαν Χοσέ στις 9 Δεκεμβρίου 2009.
Αθανάσιος Φεφές

Βιογραφία

Γεννήθηκε στο Μάζι Κλειτορίας του νομού Αχαΐας. Από την αρχή του αγώνα υπηρέτησε ως Μπουλουξής επικεφαλής αρκετών άτακτων στρατιωτών. Έλαβε μέρος σε πολλές μάχες, μεταξύ των οποίων αυτές των Καλαβρύτων, των Πατρών, της Τριπόλεως και της Ακράτας όπου πολέμησε με καρτερία, πατριωτικό ζήλο και γενναιότητα.
Πριν το ξέσπασμα της επανάστασης ο Φεφές μαζί με τους Σωτήρη Παπαδαίο, Αθανάσιο Κωστόπουλο από το Μάζι και Γιαννάκη Βύρα από τα Κρινόφυτα, χτύπησαν υπηρέτη προπορευόμενο του διοικητή των Καλαβρύτων Αρναούτογλου που κατευθυνόταν προς τη θέση «Πλατανιά». Ο Αρναούτογλου ακούγοντας τον πυροβολισμό υποπτεύθηκε ότι κάτι συνέβη και επέστρεψε στα Καλάβρυτα. Αυτό ήταν και ένα από τα πρώτα επεισόδια στην επαρχία των Καλαβρύτων πριν την κήρυξη της επανάστασης.
Διοργανώσεις Ε.Π.Σ. Θράκης 2015–16

Α1 Κατηγορία

Στην Α1 κατηγορία συμμετέχουν 12 σύλλογοι. Ο Α.Ο. Νέας Καλλίστης αποχώρησε στην αρχή του πρωταθλήματος. Η Δόξα Προσκυνητών κατέκτησε την πρώτη θέση στην κανονική διάρκεια και τον τίτλο του πρωταθλητή στα Play Off.

Α2 Κατηγορία

Στην Α2 κατηγορία συμμετέχουν 12 σύλλογοι. H Δόξα Γρατινής κατέκτησε την πρώτη θέση στην κανονική διάρκεια.

Β΄ Κατηγορία

Στην Β΄ κατηγορία συμμετέχουν 8 σύλλογοι. Ο Α.Ο. Φιλύρων αποχώρησε κατα τη διάρκεια της κανονικής περιόδου. Οι 6 πρώτοι σύλλογοι συμμετέχουν στα Play Off ανόδου. Ο Α.Π.Σ. Δοκού κατέκτησε την πρώτη θέση στην κανονική διάρκεια αλλά και στα Play Off.
Ιερός Ναός Αγίου Γεωργίου (Επισκοπή Κισάμου)

Ιερός Ναός Αγίου Γεωργίου (Επισκοπή Κισάμου). Δυτικά του παλαιοχριστιανικού ναού του Μιχαήλ Αρχαγγέλου (Ροτόντα), στον οικισμό της Επισκοπής Κισάμου, πάνω σε ύψωμα είναι κτισμένος ο ναός του Αγίου Γεωργίου. Πρόκειται για έναν μονόχωρο, καμαροσκέπαστο ναό, στο εσωτερικό του οποίου διασώζεται λαϊκότροπος τοιχογραφικός διάκοσμος των μέσων του 15ου αι.
Λεωνίδας Μπατρίνος

Βιογραφία

Ήταν γιος του γιατρού και πολιτικού, πρώην δημάρχου και βουλευτή, Μενέλαου Μπατρίνου.
Γεννήθηκε στην Καστοριά το 1893 (σύμφωνα με το Μητρώο της Βουλής) ή το 1898, και σπούδασε στην Μεγάλη του Γένους Σχολή της Κωνσταντινούπολης και στην συνέχεια στην Νομική Σχολή του Πανεπιστημίου Αθηνών. Πολέμησε ως αξιωματικός στους Βαλκανικούς πολέμους και στον Α' Παγκόσμιο πόλεμο. Εργάστηκε ως συμβολαιογράφος στην Καστοριά και στις εκλογές του 1935 εξελέγη βουλευτής Φλωρίνης ως ανεξάρτητος. Κατά την διάρκεια της κατοχής ήταν μέλος των αντιστασιακών οργανώσεων Όμηρος και Αλίκη. Πολιτεύτηκε ξανά μετά τον πόλεμο και εξελέγη βουλευτής Καστοριάς το έτος 1952 με το κόμμα του Συναγερμού και τα έτη 1956 (Καστοριάς και Φλώρινας) και 1958 (Καστοριάς) με το κόμμα της ΕΡΕ. Χρημάτισε πρώτος αντιπρόεδρος της Βουλής και ήταν γνωστός ως "ο Λεωνίδας με τους τριακόσιους".
Απεβίωσε τον Φεβρουάριο του 1969 στην Αθήνα και κηδεύτηκε στις 23 Φεβρουαρίου από τον ιερό ναό του Νεκροταφείου Καστοριάς.
Δρόμοι με εμπόδια στους Ολυμπιακούς Αγώνες

Οι αγώνες δρόμου με εμπόδια περιλαμβάνονται στα ολυμπιακά αγωνίσματα στίβου από την Α΄ Ολυμπιάδα του 1896 στην Αθήνα. Τότε διεξήχθη μόνο ο δρόμος 110 μέτρων με εμπόδια, ο οποίος είναι ένα από τα 12 κλασικά ολυμπιακά αγωνίσματα στίβου που βρίσκονται συνεχώς στο πρόγραμμα των αγώνων από το 1896 μέχρι σήμερα. Στο αγώνισμα κυριαρχούν οι αθλητές των ΗΠΑ.
Αγώνες εμποδίων γυναικών εντάχθηκαν στο ολυμπιακό πρόγραμμα από το 1932, στην Ολυμπιάδα του Λος Άντζελες.
Φαινόμενο Μάγκνους

Φαινόμενο Μάγκνους ονομάζεται στη Αεροδυναμική το φαινόμενο εκείνο της δημιουργίας καθέτων δυνάμεων επί του άξονα περιστρεφόμενου κυλίνδρου που εκτίθεται σε ρεύμα αέρος.
Δια της στροφής του κυλίνδρου και της σημειούμενης τριβής τα μόρια του αέρα παρασύρονται με ταχεία κίνηση κατά την πλευρά της φοράς της περιστροφής, ενώ κατά την άλλη πλευρά τα μόρια του αέρα επιβραδύνονται. Αυτή η διαφορά των ταχυτήτων έχει ως συνέπεια να δημιουργείται αντίρροπη διαφορά πίεσης της οποίας αποτέλεσμα είναι οι υπό τον Ερρίκο Γουσταύο Μάγκνους, κατά πρώτη φορά, παρατηρηθείσες κάθετες δυνάμεις.
Το φαινόμενο αυτό μελετήθηκε ιδιαίτερα το 1923 στο αεροδυναμικό εργαστήριο του Πανεπιστημίου της Γαττίγκης και αμέσως ένα χρόνο μετά, ο ναυπηγός Φλέττνερ το δοκίμασε σε πρακτική εφαρμογή επί ιστιοφόρου πλοίου, με περιστρεφόμενους ιστούς, με μικρή επιτυχία. Τα πλοία του τύπου αυτού παραμένουν σήμερα πειραματικά και λέγονται πλοία Μάγκνους, εκ του ονόματος του πρώτου παρατηρητή του φαινομένου ή ρότορσιπ, περισσότερο διαδεδομένα.
Ρωμαϊκός χαιρετισμός

Ο ρωμαϊκός χαιρετισμός (saluto romano) είναι χαιρετισμός στον οποίο το δεξί χέρι εκτείνεται ευθεία και μπροστά με την παλάμη στραμένη προς τα κάτω, και το χέρι υψωμένο σε κάποια γωνία, ή σε άλλες εκδοχές παράλληλο με το έδαφος.
Ο συγκεκριμένος χαιρετισμός, όπως και ο αυτός που αναφέρεται σαν «αρχαιοελληνικός» ή «δωρικός» δεν αποδεικνύεται σε καμία αρχαία ή άλλη προρομαντική πηγή. Κυρίαρχη επιρροή αποτέλεσε ο πίνακας «Ο όρκος των Ορατίων» του 18ου αιώνα. Πρόκειται για τον κοινώς αποδεκτό σήμερα σαν φασιστικό χαιρετισμό. Ο χαρακτηρισμός αυτός δίδεται κατόπιν της χρήσεως διάφορων παραλλάγων της συγκεκριμένης κίνησης από διάφορα κινήματα εθνικιστικού, ρατσιστικού ή φασιστικού χαρακτήρα (Γερμανοί Ναζί, Ιταλοί φασίστες, Βραζιλιάνοι ιντεγκραλιστές, Καθεστώς 4ης Αυγούστου) καθώς και από κάθε είδους νοσταλγούς τους.
Θόδωρος Χαλάτσης

Βιογραφικά στοιχεία

Γεννήθηκε στο Καψοχώρι Ημαθίας και σπούδασε νομικά. Άσκησε το δικηγορικό λειτούργημα στη Βέροια.
To 1982, όταν ανέλαβε η κυβέρνηση του ΠΑΣΟΚ διορίστηκε Νομάρχης Κοζάνης (διαδέχθηκε τον δικηγόρο Θεοδοσίου)  και υπηρέτησε στο νομό ως το 1984. Το 1985 διορίστηκε γενικός διευθυντής της ΕΡΤ, θέση στην οποία έμεινε ως το 1987. Έγινε ευρύτερα γνωστός όταν αρνήθηκε επίμονα να εγκρίνει το υψηλό κόστος της εκπομπής της Δήμητρας Λιάνη, «Μισό μισό» στην ΕΡΤ.
Τα τελευταία χρόνια της ζωής του σύμβουλος στην εταιρεία Metron-Media. Πέθανε τον Νοέμβριο του 2004, σε ηλικία μόλις 50 ετών, από ανακοπή της καρδιάς.
Συμπληγάδες Πέτρες

Ερμηνεία του μύθου

Ο παραπάνω μύθος των Συμπληγάδων, ούτε λίγο ούτε πολύ, φανερώνει πράγματι την αγωνία των πρώτων θαλασσοπόρων που άρχισαν να εκτελούν μεγάλους πλόες σε άγνωστες θάλασσες. Η όλη περιγραφή του μύθου παρουσιάζει σε όλο της το μεγαλείο αυτό το φαινόμενο που και σήμερα ακόμη αντιμετωπίζει οποιοδήποτε μικρό σκάφος που επιχειρεί διάπλου στενού διαύλου με κυματισμό. Ως γνωστό ένα μικρό σκάφος υπόκειται περισσότερο σε καταπονήσεις, έτσι κατά τον προνευστασμό (σκαμπανέβασμα) κάθε φορά που ανυψώνεται η πλώρη παύει και να υφίσταται (κατά πλώρα) οπτικό πεδίο θάλασσας. Στην επόμενη φάση λόγω του υφιστάμενου από πρύμνη κυματισμού η πλώρη στρέφει είτε δεξιά, είτε αριστερά με πλήρες οπτικό πεδίο της έναντι κάθε φορά παρακείμενης ακτής.
Αυτό έχει ως συνέπεια να εναλλάσσεται το οπτικό πεδίο της πλώρης με ξηρά - δίαυλο - ξηρά. Αυτό το μέχρι τότε "άγνωστο" φαινόμενο σε πρώτη εικόνα αντίληψης παρουσιάζεται ως να μετακινούνται οι βραχώδεις ακτές της εισόδου του διαύλου, πότε να κλείνουν και πότε ν΄ ανοίγουν αυτόν, και με ταχύτητα επανάληψης μετά από κάθε δεύτερο σκαμπανέβασμα. Οι Αργοναύτες προκειμένου τελικά ν΄ αντιληφθούν αν αυτό είναι πραγματικό και όχι οφθαλμαπάτη, (μη δυνάμενοι ν΄ αντιληφθούν ότι το σκάφος τους ήταν αυτό που έστρεφε κάθε φορά) άφησαν να πετάξει ένα περιστέρι το οποίο ναι μεν πέρασε τον στενό δίαυλο (που ασφαλώς υπήρχε) πλην όμως έχασε κάποια φτερά του. Το γεγονός αυτό αποκάλυψε ταυτόχρονα και την υφιστάμενη μεγάλη ένταση του ανέμου που παρατηρείται και σήμερα στους στενούς διαύλους και που οι ναυτικοί λένε ότι ο «άνεμος στα μπουγάζια σουρώνει» και θέλει προσοχή από παρατιμονιές.
Έτσι οι Αργοναύτες επεχείρησαν και πέρασαν κωπηλατώντας "πάση δυνάμει". Και αφενός μεν εκείνοι απέκτησαν τη γνώση του ασφαλούς διάπλου, που απαιτεί σχετική ταχύτητα, οι δε συμπληγάδες έχασαν την μέχρι τότε δοξασία που τις περιέβαλε και ακινητοποιήθηκαν. 
Συνεπώς αυτός ο μύθος της ελληνικής μυθολογίας αποκαλύπτεται ως μια πρώιμη ναυτιλιακή παρατήρηση - οδηγία.
Νεβίλ Σίνακ

Οικογένεια

Ο Σίνακ είναι αδερφός του αποβιώσαντα Ουίνστον Σίνακ, ο οποίος είχε υπηρετήσει ως πρωθυπουργός της Αγίας Λουκίας επί 8 μήνες, από το 1981 ως το 1982.

Αντιπολίτευση στη Βουλή

Ο Σίνακ ήταν αρχηγός του Εργατικού Κόμματος της αντιπολίτευσης τον Δεκέμβριο του 1982, στη διάρκεια συνταγματικής κρίσης για τον Γενικό Κυβερνήτη Μπόσγουελ Ουίλιαμς. Ο τότε πρωθυπουργός Τζον Κόμπτον κινήθηκε για την αποπομπή του Ουίλιαμς, με αποτέλεσμα να αντιδράσει με επιστολή του προς τη βασίλισσα ο Σίνακ. Η κρίση τερματίστηκε με την παραίτηση του Σίνακ, στις 13 Δεκεμβρίου 1982.
Ο Νεβίλ επέστρεψε στην κυβέρνηση, έπειτα από τη νίκη του σε δύο απανωτές εκλογικές αναμετρήσεις το 1987.

Υπουργός

Ο πολιτικός άλλαξε στρατόπεδο στις 2 Ιουνίου 1987 και έγινε μέλος της κοινοβουλευτικής ομάδας του Κόμματος Ενωμένων Εργατών. Με την προχώρηση του Σίνακ, οι συσχετισμοί στη Βουλή άλλαξαν σε 10-7 (σε έδρες για τα δύο μεγάλα κόμματα). 
Σε ομιλία του ενώπιον της Γενικής Συνέλευσης των Ηνωμένων Εθνών, τον Οκτώβριο του 1987 ο Σίνακ τάχτηκε υπέρ της πολιτικής ένωσης της Αγίας Λουκίας με άλλα μικρά κράτη της Καραϊβικής. Ο υπουργός ανέφερε ότι η ποιότητα ζωής στην περιοχή θα μπορούσε να βελτιωθεί αν αυτή δεν θα πρέπει πλέον να υποστηρίζει "επτά γενικούς κυβερνήτες, επτά πρωθυπουργούς και 60 υπουργούς για πληθυσμό περίπου 500.000." Επίσης, ο Σίνακ κατηγόρησε τη Γουατεμάλα για απειλή της εδαφικής κυριαρχίας του Μπελίσε.
Τον Αύγουστο του 1989 ο Σίνακ μαζί με άλλους υπουργούς Εξωτερικών μεσολάβησαν για τη διεξαγωγή εκλογών στην Αϊτή το 1990.
Από το 1993 ως το 1997 ήταν πρόεδρος της Γερουσίας.
Γεώργιος του Όλντενμπουρκ

Βιογραφία

Ήταν ο δευτερότοκος γιος του Πέτρου Α΄ μεγάλου δούκα του Όλντενμπουρκ και της Φρειδερίκης, κόρης του Φρειδερίκου Β΄ δούκα της Βυρτεμβέργης. 
Το 1785, όταν ήταν ενός έτους, η μητέρα του απεβίωσε 20 ετών. Το ίδιο έτος ο πατέρας του έγινε επίσκοπος της Λυβέκης και επίτροπος του εξαδέλφου του Φρειδερίκου-Γουλιέλμου, που ήταν ανίκανος διανοητικά. Εκπαιδεύτηκε μαζί με τον αδελφό του στο σπίτι, υπό την επίβλεψη του πατέρα τους, το διάστημα 1788-1803. Μετά οι δύο τους συνέχισαν στο Πανεπιστήμιο του Λάιπτσιχ (Λειψίας). Το 1805-1807 ταξίδευσαν εκτεταμένα στην Αγγλία και Σκωτία. 
Το 1808 το Όλντενμπουρκ καταλήφθηκε από από Γαλλο-Ολλανδικά στρατεύματα. Ο Γεώργιος εστάλη στη Ρωσία να μείνει με τους συγγενείς του, μια και ο Παύλος αυτοκράτορας της Ρωσίας ήταν 2ος εξάδελφός του. Ο γιος του Αλέξανδρος Α΄ τον διόρισε κυβερνήτη της Εσθονίας.
Το 1809 ο Ναπολέων Α΄ αυτοκράτορας της Γαλλίας συνειδητοποίησε ότι η σύζυγός του Ζοζεφίνα, 46 ετών, δεν θα του έκανε απογόνους και αποφάσισε να την διαζευχθεί. Ζήτησε ως σύζυγο την Αικατερίνη, κόρη του Παύλου αυτοκράτορα της Ρωσίας. Η μητέρα της τρομοκρατήθηκε και την πάντρεψε αμέσως με τον Γεώργιο. Την ημέρα του γάμου του ο Γεώργιος διορίστηκε κυβερνήτης του Τβερ, Γιαροσλάβ και Νόβγκοροντ. Η Αικατερίνη ήταν όμορφη, ζωντανή και αφοσιωμένη στον σύζυγό της. Έζησαν στο Τβερ και ο Γεώργιος ήταν γνωστός ως Γκεόργκι Πετρόβιτς πρίγκιπας Ολντενμπύρσκι.
Το 1811 το Όλντενμπουρκ προσαρτήθηκε στη Γαλλία. Αυτό ήταν προσβολή για τον αδελφό της Αικατερίνης. Με την ήττα του Ναπολέοντα Α΄ το μεγάλο δουκάτο αποδόθηκε στον Πέτρο Α΄. Ο Γεώργιος ορίστηκε κυβερνήτης του Βόλγα, αλλά απεβίωσε από τύφο το 1812 σε ηλικία 28 ετών. Η χήρα του παντρεύτηκε το 1816 τον Γουλιέλμο Α΄, εξάδελφο του Γεωργίου, και απεβίωσε το 1819. Τα παιδιά του Γεωργίου τα ανάθρεψε ο μοναδικός αδελφός του Αύγουστος. Το 1829 απεβίωσε ο πατέρας του και τον διαδέχθηκε ο Αύγουστος ως μέγας δούκας του Όλντενμπουρκ.
1-φθοροβουταδιένιο-1,2

Με απόσπαση υδραλογόνου

Με απόσπαση δύο μορίων υδραλογόνου (HX) από 1,3-διαλο-1-φθοροβουτάνιο παράγεται βουταδιεν-1,2-υλοφθορίδιο-1. Καλύτερα αποτελέσματα αν τα άλλα αλογονίδια (X) να μην είναι φθόριο.:

Με απόσπαση αλογόνου

Με απόσπαση δύο μορίων αλογόνου (X₂) από 1,2,2,3-τετρααλο-1-φθοροβουτάνιο παράγεται βουταδιεν-1,2-υλοφθορίδιο-1. Καλύτερα αποτελέσματα αν τα άλλα αλογονίδια (X) να μην είναι φθόριο.:

Με υποκατάσταση σε βουταδιεν-1,2-υλοχλωρίδιο-1

Με επίδραση φθοριούχου υφυδραργύρου (Hg₂F₂) σε βουταδιεν-1,2-υλοχλωρίδιο-1 (CH₃CH=C=CHCl):

Καταλυτική υδρογόνωση

Με καταλυτική υδρογόνωση βουταδιεν-1,2-υλοφθορίδιου-1 σχηματίζεται αρχικά βουεν-2-υλοφθορίδιο-1 και στη συνέχεια (με περίσσεια υδρογόνου) βουτυλοφθορίδιο-1:

Αλογόνωση

Με προσθήκη αλογόνου (X₂) (αλογόνωση) σε βουταδιεν-1,2-υλοφθορίδιο-1 έχουμε προσθήκη στους διπλούς δεσμούς. Παράγεται αρχικά 1,2-διαλο-1-φθοροβουτένιο-1 και στη συνέχεια, με περίσσεια αλογόνου, 1,2,2,3-τετρααλο-1-φθοροβουτάνιο. Π.χ.:

Υδραλογόνωση

Με προσθήκη υδραλογόνων (HX) (υδραλογόνωση) σε βουταδιεν-1,2-υλοφθορίδιο-1 παράγεται αρχικά 1-αλο-1-φθοροβουτένιο-2, γιατί το ηλεκτραρνητικό αλογόνο έλκεται από το μερικό θετικό ηλεκτρικό φορτίο του ατόμου άνθρακα #1, και στη συνέχεια, με περίσσεια υδραλογόνου, σχεδόν ισομοριακό μίγμα 1,2-διαλο-1-φθοροβουτάνιου και 1,3-διαλο-1-φθοροβουτάνιου, γιατί τα άτομα άνθρακα του διπλού δεσμού που απέμεινε είναι ηλεκτραρνητικώς ισοδύναμα και δεν έλκουν ιδιαίτερα το ηλεκραρνητικό φθόριο:

Υδροκυάνωση

Με προσθήκη υδροκυανίου (HCN) (υδροκυάνωση) σε βουταδιεν-1,2-υλοφθορίδιο-1 παράγεται αρχικά 2-φθοροπεντεν-3-νιτρίλιο, γιατί το υδροκυάνιο μετέχει σε αντιδράσεις προσθήκης με τη μορφή Hδ+CNδ- και άρα η κυανοομάδα έλεκται από το μερικό θετικό ηλεκτρικό φορίο του ατόμου άνθρακα #1. Στη συνέχεια, με περίσσεια υδροκυανίου παράγεται σχεδόν ισομοριακό μίγμα 3-αιθυλο-2-φθοροβουτανοδινιτρίλιου και 4-μεθυλο-2-φθοροπεντανοδινιτρίλιου, γιατί τα άτομα άνθρακα του διπλού δεσμού που απέμεινε είναι ηλεκτραρνητικώς ισοδύναμα και δεν έλκουν ιδιαίτερα την ηλεκραρνητικότερη κυανομάδα.
Πανελλήνιο πρωτάθλημα χειροσφαίρισης ανδρών 1980-1981

Το Πανελλήνιο πρωτάθλημα χάντμπολ ανδρών της περιόδου 1980−81 ήταν το δεύτερο που διοργάνωσε η Ο.Χ.Ε. Ξεκίνησε το Νοέμβριο του 1980, και ολοκληρώθηκε το Μάιο του 1981. Πρωταθλητής αναδείχθηκε θριαμβευτικά ο Ιωνικός Νέας Φιλαδέλφειας, καθώς επικράτησε και στους 22 αγώνες που έδωσε για τα προκριματικά και την τελική φάση.

Τελική φάση

Αθήνα, 27 Απριλίου έως 2 Μαΐου 1981.
Ελισάβετ Σπανού

Βιογραφία

Γεννήθηκε στην 13 Φεβρουαρίου του 1981 στα Πατήσια, που βρίσκεται στην περιοχή της Αθήνας στην Ελλάδα. Ξεκίνησε να ασχολείται με τη μουσική από την εφηβική ηλικία, καθώς φοίτησε σε μουσικό γυμνάσιο και έκτοτε παρακολούθησε πολλά μαθήματα μουσικής και μοντέρνου τραγουδιού. Ως μαθήτρια συνήθως τραγουδούσε σε σχολικές εκδηλώσεις και η πρώτη της επιτυχία ήρθε το 2001 όταν κέρδισε το 1ο βραβείο έντεχνου Ελληνικού τραγουδιού στους πανελλήνιους μαθητικούς αγώνες. Αφού τελείωσε το σχολείο συμμετείχε το 2002 στο cd του Ηλία Μακρίδη "Στο φως του φεγγαριού" από την ομότιτλη τηλεοπτική σειρά του Mega Channel με το τραγούδι "Φύλαξέ μου ένα χάδι" σε στίχους Μπάμπη Στόκα, καθώς και σε μουσικοθεατρικές παραστάσεις της Μαρίζας Κωχ. Συμμετείχε επίσης σε συναυλίες με τον Μιχάλη Χατζηγιάννη και τον Κώστα Τουρνά και σε γνωστά νυχτερινά κέντρα έντεχνης, αλλά και λαϊκής μουσικής όπου συνεργάστηκε με καλλιτέχνες όπως η Μαρινέλλα, ο Αντώνης Ρέμος, η Άννα Βίσση, ο Σάκης Ρουβάς και άλλοι.
Τμήμα Δασολογίας και Φυσικού Περιβάλλοντος Α.Π.Θ.

Προσωπικό

Τον Ιούλιο του 2013 το προσωπικό περιλαμβάνει 24 καθηγητές, 9 αναπληρωτές καθηγητές, 21 επίκουρους καθηγητές, 1 λέκτορα, 1 Ε.Τ.Ε.Π., 6 Ε.Ε.Δι.Π ΙΙ και 14 Ι.Δ.Α.Χ.
Πρόεδρος του Τμήματος για την περίοδο 2013-2015 είναι ο καθηγητής Χρήστος Βλάχος.

Σπουδές

Το Τμήμα Δασολογίας και Φυσικού Περιβάλλοντος περιλαμβάνει πέντε τομείς (ΦΕΚ 231/Τεύχος Β/29.4.1983 και Υ.Α. Β1/420 ), το  Εργαστήριο Δασικής Πληροφορικής και τη Νησίδα Υπολογιστών. Οι 5 τομείς είναι οι εξής:
Μεγάλα Μάτια

Πλοκή

Το έργο της καλλιτέχνιδος Μάργκαρετ Κιν γνώρισε τεράστια επιτυχία τη δεκαετία του '50 αλλά δεν έλαβε καμία αναγνώριση γι' αυτό. Ο σύζυγός της, Γουόλτερ Κιν, ισχυριζόμενος ότι είναι ο ίδιος ο καλλιτέχνης, έγινε εθνική διασημότητα και φιγούρα των talk show μετά την πρωτοπορία του στη μαζική παραγωγή φτηνών εκτυπώσεων των παιδιών με μεγάλα μάτια. Χρησιμοποιώντας πολύ έξυπνα το μάρκετινγκ, πούλησε τις εκτυπώσεις σε καταστήματα και βενζινάδικα σε όλες τις Ηνωμένες Πολιτείες. Η Μάργκαρετ ζωγράφιζε τους πίνακες στο υπόγειό της και η μόνη συνεισφορά του Γουόλτερ ήταν η υπογραφή του που πρόσθετε στο κάτω μέρος. Σύντομα ο γάμος τους έφτασε στο τέλος του και όταν η Μάργκαρετ προπάθησε να κάνει γνωστό ότι αυτή δημιούργησε τους πίνακες, το ζευγάρι κατέληξε σε μια δικαστική μάχη, αφού έμαθε ότι ο Γουόλτερ πήρε τους πίνακες χωρίς την άδειά της.

Box office

Με προϋπολογισμό 10.000.000 δολάρια, έκανε άνοιγμα τριημέρου στη 15η θέση με 3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 14,4 εκατομμύρια δολάρια και στον υπόλοιπο κόσμο συγκέντρωσε 14,7 εκατομμύρια δολάρια. Παγκοσμίως απέφερε 29,2 εκατομμύρια δολάρια.
Μετρό Άγκυρας

Το Μετρό Άγκυρας (τουρκικά: Ankara Metrosu) είναι το σύστημα μετρό το οποίο εξυπηρετεί την Άγκυρα, πρωτεύουσα της Τουρκίας. Επί του παρόντος, το σύστημα ταχείας μεταφοράς της Άγκυρας αποτελείται από πέντε γραμμές – τη Μπατικέντ Μετροσού (M1), τη Κορού Μετροσού (M2), τη Τερεκέντ Μετροσού (M3) και τη νέα Κετσιερέν Μετροσού (M4) που άνοιξε το 2017, μαζί με τη γραμμή ελαφριού σιδηροδρόμου Ανκαράι. Οι γραμμές Μ1, Μ2 και Μ3 εξυπηρέτησαν 104.1 εκατομμύρια επιβάτες το 2014. Αυτό αντιστοιχεί σε επιβατική κίνηση περίπου 289.155 ατόμων ανά ημέρα.
Η σύνδεση Κιζιλάι - Πολιτιστικό Κέντρο Ατατούρκ της γραμμής M4 δεν έχει ακόμα ανοίξει και παραμένει υπό κατασκευή. Επίσης, μια επιπλέον γραμμή (περίπου 25 χιλιομέτρων) μεταξύ του Κουγιούμπασι και του Διεθνούς Αεροδρομίου Εσενμπόγκα βρίσκεται στο στάδιο σχεδιασμού και θα συνθέσουν την επόμενη φάση της επέκτασης του μετρό.
Νάσουα

Γεωγραφία

Η Νάσουα βρίσκεται στη νοτιοανατολική περιοχή Hillsborough στις 42 ° 45'04 "N 71 ° 28'51" Δ (42.751038, -71.480817). Συνορεύει νότια με την κομητεία Middlesex της Μασαχουσέτης. Σύμφωνα με το Γραφείο Απογραφής Ηνωμένων Πολιτειών, η πόλη έχει συνολική έκταση 82,6 km2, εκ των οποίων τα 79,9 χλμ. Το νερό, περιλαμβάνει το 3,25% της πόλης. Το ανατολικό όριο της Νάσουα σχηματίζεται από τον ποταμό Merrimack και η πόλη περιλαμβάνεται από τον ποταμό Νάσουα και το Brook Salmon, τους παραπόταμους του Merrimack. Το Pennichuck Brook αποτελεί το βόρειο όριο της πόλης. Το υψηλότερο σημείο της Νάσουα είναι ο λόφος Gilboa στο νότιο τμήμα της πόλης, σε υψόμετρο 130 μ. Η πόλη συνορεύει στα ανατολικά με τον ποταμό Merrimack, απέναντι από τον οποίο βρίσκεται η πόλη Χούντσον, στη Νέα Χάμπσφιρ.

Κλίμα

Η Νάσοθα έχει ένα υγρό ηπειρωτικό κλίμα τεσσάρων εποχών (Köppen Dfb), με μακρινούς, κρύους, χιονισμένους χειμώνες και πολύ ζεστά και κάπως υγρά καλοκαίρια. Η άνοιξη και το φθινόπωρο είναι σχετικά σύντομες μεταβατικές εποχές. Η μηνιαία μέση ημερήσια θερμοκρασία κυμαίνεται από -5,2 ° C τον Ιανουάριο έως 21,6 ° C τον Ιούλιο. Κατά μέσο όρο, υπάρχουν 9,4 ημέρες υψηλών θερμοκρασιών 32 ° C και 8,7 ημέρες χαμηλότερων θερμοκρασιών από -18 ° C. Οι χιονοπτώσεις, οι βαρύτερες από τις οποίες συνήθως εκτελούνται μέσω των φυσιολάτρων, έχουν κατά μέσο όρο περίπου 140 εκατοστά ανά εποχή, αλλά μπορούν να διαφέρουν σημαντικά από έτος σε έτος.